**Elegie pentru o rusalie (efemeridă)**

*David Daniel Adam*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din lac ieșind înaripată,

Ea zboară liberă în voie,

De hrană nu are nevoie,

O zi fiindu-i viața toată.

E-o zi de vară minunată,

Plutește-n aer un fior

De dragoste dogoritor,

Sortitul când i se arată.

Se-apropie de el îndată,

Se înțeleg într-o clipită

Și e atât de fericită

Că tremură din aripi toată.

Dar, vai, când fulgeră o dată

Se sparge-n cer al ploii nor

Ce spulberă iubirea lor

Și plouă, plouă viața toată!